Sergej Sjubenkov

Sergej Vladimirovitsj Sjubenkov, russisk Сергей Владимирович Шубенков (født 4. oktober 1990) er en russisk friidrettsutøver som konkurrerer i hekkeløp. Hans fremste internasjonale meritt er gull på 110 meter hekk under VM i friidrett 2015, men han har også to EM-gull i samme øvelse. 
Russland ble utestengt fra deltakelse i internasjonale friidrettsstevner i 2015, men Sjubenko var en av utøverne som i april 2017 fikk dispensasjon til å delta internasjonalt, som nøytrale utøvere. Han kunne dermed delta i VM i friidrett 2017.Sjubenkovs mor er Natalja Sjubenko, som er en tidligere sovjetisk mangekjemper.


== Idrettskarriere ==


=== 2009 - 2011 ===
Sjubenkov vant 110 meter hekk i det russiske juniormesterskapet i friidrett i 2009. Han deltok i Junior-EM i friidrett 2009 i Novi Sad, og fikk der sølv på 110 meter hekk, bak britiske Lawrence Clarke. Han satte personlig rekord i semifinalen, med 13,40 sekunder.Han ble russisk U23-mester på 60 meter hekk innendørs i februar 2010, og kom på fjerdeplass i samme øvelse i det russiske mesterskapet innendørs. Han vant 110 meter hekk i det russiske mesterskapet for lag i 2010, og fikk bronse i det russiske mesterskapet utendørs i 2010.I det russiske mesterskapet innendørs i 2011 ble han slått ut i innledningsheatet, og i U23-mesterskapet innendørs kom han på andreplass. Han vant på nytt 110 meter hekk i det russiske mesterskapet for lag i 2011, og fikk sølv i det russiske U23-mesterskapet utendørs. I juli deltok han i U23-EM i friidrett 2011, og vant der 110 meter hekk. Han deltok også i VM i friidrett 2011, men løp på 13,70 i innledningsheatet, som var 25. beste tid, og gikk dermed ikke videre til semifinalene.


=== 2012 ===
Sjubenkov kom på andreplass på 60 meter under Russian Winter Games i 2012. vant for andre gang 60 meter hekk i det russiske U23-mesterskapet innendørs i 2012. Han vant også 110 meter hekk i det russiske mesterskapet for lag. Han deltok i EM i friidrett 2012, der han vant 110 meter hekk, og vant med det sin første internasjonale seniortittel. I EM satte han også personlig rekord med 13,09 sekunder. 
Han representerte landet sitt under Sommer-OL 2012 i London, der han røk ut i semifinalen på 110 meter hekk.


=== 2013 ===
Han vant sin første individuelle nasjonale tittel i februar 2013, da han vant 60 meter hekk under det russiske mesterskapet innendørs, og han kom på andreplass i Russian Winter Games i Moskva. Han vant 60 meter hekk under EM i friidrett innendørs 2013, og han vant 110 meter hekk under Lag-EM i friidrett 2013, der Russland deltok i Super League. Han fikk bronse på 110 meter hekk under Sommeruniversiaden 2013.I Diamond League 2013 kom han på tredjeplass på 110 meter hekk under Adidas Grand Prix i New York, og han kom på femteplass sammenlagt med tre poeng. Han vant Golden Gala i Roma og DecaNation i Valence. Han ble russisk mester på 110 meter hekk utendørs i slutten av juli, og deltok i VM i friidrett 2013, der han kom på tredjeplass, bak David Oliver og Ryan Wilson fra USA. 


=== 2014 ===
Sjubenkov vant 60 meter hekk i det russiske innendørsmesterskapet i 2014, og kom på fjerdeplass i Russian Winter Games. Under British Athletics Indoor Grand prix kom han på andreplass. Han ble tatt ut til VM i friidrett innendørs 2014, men ble der slått ut i semifinalen på 60 meter hekk. 
I Diamond League 2014 kom han på andreplass i Doha, og tredjeplass i Bislett Games, Athletissima, Meeting Herculis og Mémorial Van Damme, og endte til slutt på andreplass sammenlagt, bak Pascal Martinot-Lagarde. Russland deltok i Super League under Lag-EM i friidrett 2014, og Sjubenkov vant der 110 meter hekk, ett hundredels sekund foran William Sharman. Han kom på andreplass i DécaNation 2014, og vant IAAF World Challenge i Zagreb. 
Han vant 110 meter hekk under EM i friidrett 2014, der han løp på 13,19 sekunder. Han representerte Europa under Verdenscupen i friidrett 2014 (IAAF Continental Cup), der han vant 110 meter hekk.


=== 2015 ===
Han startet Diamond League 2015 med to femteplasser i Shanghai og Eugene. Han vant 110 meter hekk under Golden Gala 2015, som ikke telte i Diamond League, og han vant 110 meter hekk under Lag-EM i friidrett 2015, der Russland igjen deltok i Super League.Han kom på tredjeplass under Meeting Areva, og satte der ny russisk rekord på 110 meter hekk med 13,06 sekunder. Han vant Diamond League-finalen i Zurich, og endte på tredjeplass sammenlagt i Diamond League 2015 med 11 poeng. 
Under VM i friidrett 2015 forbedret han den russiske rekorden på 110 meter hekk til 12,98 i finalen, og vant denne øvelsen. Han vant også DécaNation 2015, og i oktober vant han under Military World Games. 


=== 2016 ===
Sjubenkov konkurrerte ikke internasjonalt i 2016, på grunn av IAAFs utestengelse av Russland i forbindelse med dopingsaken i 2015. Han konkurrerte imidlertid i Russland, og vant 110 meter hekk under det russiske mesterskapet for lag. Han vant også Memorial Znamensky, det russiske mesterskapet utendørs, Russisk Cup og Stars of 2016.


=== 2017 ===
I april 2017 fikk Sjubenkov tillatelse til å konkurrere internasjonalt av IAAF, men da som nøytral utøver, dvs at han ikke representerer Russland. I Diamond League 2017 fikk han femteplass i Shanghai, tredjeplass i Roma og andreplass i Stockholm. I Meeting de Paris kom han på fjerdeplass. 
Han representerte Autoriserte nøytrale utøvere under VM i friidrett 2017, og løp inn til sølv på 110 meter hekk, én tidel bak Omar McLeod. 


== Referanser ==


== Eksterne lenker ==
(de) Sergej Sjubenkov – Munzinger Sportsarchiv 
(en) Sergej Sjubenkov – Olympics.com 
(en) Sergej Sjubenkov – Olympic.org 
(en) Sergej Sjubenkov – Olympedia 
(en) Sergej Sjubenkov – Sports-Reference (OL-resultater – arkivert) 
(en) Sergej Sjubenkov – World Athletics 
(en) Sergej Sjubenkov – Diamond League 
(en) Sergej Sjubenkov – Track and Field Statistics